## Odluka o osnovicama za obračunavanje i plaćanje doprinosa i za ostvarivanje prava iz mirovinskog i invalidskog osiguranja osiguranika zaposlenih u inozemstvu

### NN 26/1994 (11.4.1994.), Odluka o osnovicama za obračunavanje i plaćanje doprinosa i za ostvarivanje prava iz mirovinskog i invalidskog osiguranja osiguranika zaposlenih u inozemstvu

# REPUBLIČKI FOND MIROVINSKOG I INVALIDSKOG OSIGURANJA RADNIKA HRVATSKE

Na temelju članka 196. stavka 1. pod d) Zakona o mirovinskom i invalidskom
osiguranju ("Narodne novine", broj 26/83, 5/86, 42/87, 34/89,
57/89, 40/90, 9/91, 26/93 i 96/93) i članka 6. točke 7. Statuta Republičkog
fonda mirovinskog i invalidskog osiguranja radnika Hrvatske ("Narodne
novine", broj 58/90, 21/92 i 116/93) Upravni odbor Republičkog fonda
mirovinskog i invalidskog osiguranja radnika Hrvatske na sjednici održanoj
22. ožujka 1994. donosi

## ODLUKA

### o osnovicama za obračunavanje i plaćanje doprinosa i za ostvarivanje prava iz mirovinskog i invalidskog osiguranja osiguranika zaposlenih u inozemstvu

1. Osnovice za obračunavanje i plaćanje doprinosa i ostvarivanje prava
iz mirovinskog i invalidskog osiguranja za osiguranike iz članka 15. Zakona
o mirovinskom i invalidskom osiguranju, određuju se prema stupnju stručne
spreme i to u dinarskoj protuvrijednosti DEM prema srednjem tečaju Narodne
banke Hrvatske, prvog dana mjeseca u kojem dospijeva uplata doprinosa i
to:

1) za osobe koje rade na poslovima za koje se traži stručna sprema sedmog
ili osmog stupnja (visoka stručna sprema) i za radnike zaposlene na stranim
brodovima u svojstvu kapetana duge plovidbe ili strojara I. klase, u dinarskoj
protuvrijednosti od 301 DEM;

2) za osobe koje rade na poslovima za koje se traži stručna sprema petog
ili šestog stupnja (viša stručna sprema. odnosno sprema visokokvalificiranog
radnika) i za radnike zaposlene na stranim brodovima u svojstvu kapetana
obalne plovidbe, poručnika trgovačke mornarice, strojara II. klase. strojara
III. klase ili radiotelegrafista, u dinarskoj protuvrijednosti od 288 DEM;

3) za osobe koje rade na poslovima za koje se traži stručna sprema trećeg
ili ćetvrtog stupnja (srednja stručna sprema, odnosno sprema kvalificiranog
radnika), te za radnike zaposlene na stranim brodovima u svojstvu vođe
palube, vođe stroja, kormilara, ložača, mazača, I. kuhara, I. konobara,
tesara mehaničara, električara, motorista, brodovođe ili radiofoniste,
u dinarskoj protuvrijednosti od 219 DEM:

4) za osobe koje rade na poslovima za koje se traži stručna sprema prvog
ili drugog stupnja (niža stručna sprema, odnosno sprema polukvalificiranog
radnika), te za radnike zaposlene na stranim brodovima u svojstvu mornara,
II. kuhara, II. konobara. ugljenara, pripravnika palube (kadeta), asistenta
stroja ili asistenta radiofonije.,u dinarskoj protuvrijednosti od 164 DEM;

5) za osobe koje rade na poslovima za koje se ne traži stručna sprema,
te za radnike zaposlene na stranim brodovima u svojstvu mladića palube,
mladića sobe, mladića kuhinje i čistača u dinarskoj protuvrijednosti od
138 DEM;

2. Stupanj stručne spreme iz prethodne točke ove odluke utvrđuje se
prema odgovarajućim propisima koji vrijede na području Republike Hrvatske.

3. Ako tijekom osiguranja nastane promjena u stručnoj spremi, nova osnovica
osiguranja određuje se od prvog dana idućeg mjeseca u kojem je nastala
promjena.

4. Osim osnovica osiguranja u koje se osiguranici razvrstavaju prema
mjerilima iz točke 1. ove odluke, utvrđuju se i više osnovice osiguranja
u koje se osiguranici razvrstavaju prema vlastitom izboru i to:

- osiguraniku iz točke 1. pod 1). ove odluke u dinarskoj protuvrijednosti
do 750 DEM,

- osiguraniku iz točke 1. pod 2). ove odluke u dinarskoj protuvrijednosti
do 717 DEM,

- osiguraniku iz točke 1. pod 3). ove odluke u dinarskoj protuvrijednosti
do 546 DEM,

- osiguraniku iz točke 1. pod 4). ove odluke u dinarskoj protuvrijednosti
do 409 DEM,

- osiguraniku iz točke 1. pod 5). ove odluke u dinarskoj protuvrijednosti
do 344 DEM.

5. Izmjena osnovica prema točki 4. ove odluke primjenjuje se za kalendarsku
godinu u kojoj je podnesen zahtjev za izbor više osnovice osiguranja.

6. U slučaju ostvarivanja prava na starosnu mirovinu izabrane više osnovice
osiguranja, prema kojima je osiguranik bio osiguran, uzimaju se u obzir
za izračunavanje rnirovinske osnovice samo ako je osiguranik prema tim
osnovicama bio osiguran najmanje 60 mjeseci.

U slučaju ostvarivanja prava na invalidsku mirovinu, izabrane više osnovice
osiguranja uzimaju se u obzir za izračunavanje mirovinske osnovice bez
obzira na to koliko je vremena osiguranik prema tim osnovicama bio osiguran.

7. Doprinos za mirovinsko i invalidsko osiguranje osoba iz točke 1.
ove odluke obračunava se i plaća prema Zakonom utvrđenoj stopi za osiguranike
koji su sami obveznici plaćanja doprinosa na pripadajuću osnovicu osiguranja.

8. Za razdoblje koje prethodi mjesecu u kojem je pokrenut postupak za
utvrdivanje svojstva osiguranika, doprinos za mirovinsko i invalidsko osiguranje
obračunava se i plaća prema osnovici osiguranja utvrđenoj u točki 1. ove
udluke i po stopi koja vrijedi u vrijeme pokretanja pustupka.

9. Osnovica za ostvarivanje prava iz mirovinskog i invalidskog osiguranja
osoba iz točke 8. ove odluke utvrđuje se u skladu s odlukom o osnovicama
osiguranja koje su se primjenjivale u razdobljima za koja se to osiguranje
priznaje.

10. Doprinos se plaća u roku od 15 dana od dana dostave rješenja.

11. Obračunati doprinosi iskazani u dinarskoj protuvrijednosti DEM plaćaju
se na dan dospijeća. Obveznik plaćanja doprinosa koji doprinose ne uplati
u roku dospjelosti, dužan je platiti kaznene kamate na svotu doprinosa
koju nije pravodobno uplatio.

12. Usklađivanje svota prema točki 1. i točki 4. ove Odluke, obavljat
će se tijekom godine po službenoj dužnosti bez donošenja rješenja.

13. Danom stupanja na snagu ove odluke prestaje vrijediti Odluka o osnovicama
za obračunavanje i plaćanje doprinosa i za odredivanje prava iz mirovinskog
i invalidskog osiguranja osiguranika zaposlenih u inozemstvu ("Narodne
novine", broj 77/93).

14. Ova odluka stupa na snagu osmoga dana nakon objave u "Narodnim
novinama", a primjenjivat će se od 1. siječnja 1994.

Klasa: 140-13/94-01/1157

Urbroj : 341-99-01/94-6

Zagreb, 22. ožujka 1994.

Predsjednik Upravnog odbora Republičkog fonda mirovinskog i
invalidskog osiguranja radnika Hrvatske

**dr. Stjepan Blažinkov. v. r.**

Odluka, NN 26/1994-459
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)